Papersnake/gushiwen huggingface dataset:
哭仆射鄂公杨再思
赵彦昭（唐代）

两揆光天秩，三朝奉帝熙。何言集大鸟，忽此丧元龟。

坐叹公槐落，行闻宰树悲。壑舟今已去，宁有济川期。
送喀尔闻善之猗氏长
乃贤（元代）

青丝白马出京华，乍剪宫袍眩海霞。作宰不须辞下邑，历阶从此拥高牙。

小楼刻烛听春雨，白昼垂帘看落花。见说三槐阴德厚，孝廉还在相君家。
有怀莫云卿时得所寄辞翰 其一
王世贞（明代）

香煤欲冷篆如丝，病起拈毫润小词。忽忆莫家亭子畔，草生书带墨为池。
感春十三首
张耒（宋代）

仲春渐燠沐，摅散常远步。
独穿林下蹊，斜转竹间屿。
鸣泉竞漱石，迸笋或妨路。
吹衣信和风，濯足解双履。
深行意益惬，默坐憩亦屡。
野花迎客来，啼鸟惊我去。
群鸣投树鸦，独下过溪鹭。
晴霞送斜日，历历星已布。
娟娟新月弯，稍稍山已暮。
用此遣朝昏，谁谓非尺素。
贺天童灭公和尚
释绍昙（宋代）

老饕八十再生牙，烂嚼虚空吐出滓。
点缀玲珑岩下草，枝枝叶叶是昙花。
赠钱氏孙端静师
杨杰（宋代）

凤皇锵锵出丹山，览辉金阙振羽翰。箫韶九奏动天地，苑囿何羽无琅玕。

故山惟有千年鹤，海上芝田随饮啄。朝市纷华了不知，逍遥常在云林阁。
送南京大鸿胪刘克柔
湛若水（明代）

鸿胪出尚方，飘飘下五云。踟蹰即长路，瞻恋犹枫宸。

朱光发大即，长养同维新。阳刚尚微郁，阴姤讵能沦。

两都景不殊，欣戚齐疏亲。斗杓解斟酌，羲和无停轮。

谁能回元气，祈此万年春。
沐浴
张伯端（宋代）

刑德同生杀，加临二八门。
丹砂宜沐浴，神水灌灵根。
闭兑留金汞，禁关养魄魂。
不须行火候，炉里自温温。
三亭诗
吕陶（宋代）

三亭何为者，吾友所缮营。亭前有标榜，雅意异俗生。

治己己孰治，清虑虑孰清。吾道固可味，未易贯至诚。

惟天于斯人，一概授五行。生质本淳静，外诱徒纵横。

心术傥茅塞，耳目将聋肓。上圣贵复本，大贤犹性情。

况其可上下，安得不励精。四端匪外铄，语默无自轻。

百行皆吾分，积渐日有成。稂莠荒我怀，去之如锄萌。

波澜扰我源，止之如澄泓。浩然涤万虑，粹矣读六经。

不趋杨墨涂，将造周孔庭。出井见仁义，仰天瞻日星。

甘若饮醇酎，珍若享太羹。清若饵芝术，和若闻咸茎。

积中而恬愉，发外而光亨。穷不失素守，达不孤群氓。

生不陷非义，死不忘英声。道味固如此，身规从可明。

本原何所来，虑之深以闳。欲知君子心，吾请观亭名。
过邠郊归蜀
李新（宋代）

摩笄绿玉笋抽芽，卷地兜罗柳放花。
蛱蝶团空飞锦绣，葡萄上架走龙蛇。
河源曲曲无千仞，土室层层有几家，
脱得身归银汉近，云津却拟问仙槎。
满庭芳 寄＊县晏公及道众
马钰（金朝）

山侗马钰，闲吟闲咏。不是夸强逞俊。谓见人居火院，受苦不忍。时时诗词劝化。启丹诚、阐开玄径。常哭告，望人人回首，个个听信。割断情缰欲索，归物外，无萦无系。无病自在，清闲快乐，修完性命。一朝功成行满，有金童、持诏邀请。如此事，奈人人不肯，折了伊甚。
西江月
倪稱（宋代）

四面烟鬟绕翠，一川鸭绿摇光。危亭缥缈短松冈。把酒与君西望。

万事尽皆前定，人生底用干忙。只应醉里是家乡。且尽玉壶新酿。
归马二首
张耒（宋代）

归马骎骎不受鞭，晚霞如画照晴川。
萧疏黄叶孤舟岸，零落秋晴断雁天。
临水登山悲楚客，烹鸡酌酒爱诸仙。
任从老逐霜毛至，莫遣愁来玉盏边。
小桃叶去偶生数花
朱淑真（宋代）

庭外缃桃一萼红，多情特地振春风。仙源已露真消息，迥作新花发旧丛。
禁中芍药
文徵明（明代）

仙姿绰约绛罗绅，何日移根傍紫宸。月露冷团金带重，天风香泛玉堂春。

千年想见翻阶咏，一笑羞称近侍臣。不似人间易零落，上方元自隔凡尘。
画竹十二首 其三
吴镇（元代）

野色入高秋，寒影逝湘水。日午思晚凉，清风为谁起。
次韵通明叟晚春二十七首 其二十六
释德洪（宋代）

深院无人得散衣，海棠经雨更相宜。若为化作翩翩蝶，绕此扶疏竹外枝。
侄溥酒边呈诗二首因次韵
陈著（宋代）

人生等是蚋蚊微，年到如今死蹉时。
齏瓮余酸聊自分，蔗乡翻蹉要谁知。
山川岂特雁堪唳，风雨不知鸡可诗。
时一出门云万里，回头只许影相随。
送白酒白莲与钟统制钱广文因成二绝
吴芾（宋代）

白酒方浮玉，白莲仍可人。
赠君飞大白，聊作冷官春。
试茶
许景衡（宋代）

此生贫与病相兼，从仕居閒两不堪。莫怪年来有茶癖，要看滋味在馀甘。
蝶恋花
周起（宋代）

岳佐星储生佐圣。真道宏才，济世功名盛。久践机衡宣密命。逢世力赞无为政。

明主得贤朝野庆。书按从容，帝宠何人并。早晚紫垣持国柄。民瞻共荷三台正。
五月
文徵明（明代）

五月雨晴梅子肥，杏花吹尽燕飞飞。
时光已到青团扇，士女新裁白苎衣。
黄鸟故能供寂寞，绿阴何必减芳菲。
子云自得幽居乐，不恨门前辙迹稀。
次韵昌父梅花
韩淲（宋代）

山水孤根畔，行吟不尽情。花为天下白，人比圣之清。

冬日真无对，春风合主盟。可怜香浩荡，岁岁落还生。
牛口见月
苏轼（宋代）

掩窗寂已睡，月脚垂孤光。
披衣起周览，飞露洒我裳。
山川同一色，浩若涉大荒。
幽怀耿不寐，四顾独彷徨。
忽忆丙申年，京邑大雨滂。
蔡河中夜决，横浸国南方。
车马无复见，纷纷操栰郎。
新秋忽已晴，九陌尚汪洋。
龙津观夜市，灯火亦煌煌。
新月皎如昼，疏星弄寒芒。
不知京国喧，是谓江湖乡。
今来牛口渚，见月重凄凉。
却思旧游处，满陌沙尘黄。
不寐十首 其八
方回（元代）

涉世形容悴，违时嗜好偏。偶犹身未死，岂为己无眠。

道丧文趋刻，谈高学类禅。申生真毙犬，望帝竟啼鹃。
送祥光还白门四首 其四
胡应麟（明代）

四百南朝寺，青鞋处处游。何方驻瓢笠，古刹寄牛头。
秋日同文馆诗 其二
曹辅（宋代）

平生诗酒兴，缩手少年场。谁敌江河量，争看锦绣章。

论才皆国器，满袖尚天香。欲写弘文士，风流有长康。
次韵陈骘民惜春
廖大圭（元代）

金尊泻酒胡琴语，白日长看华在树。东风一夜来戏人，老红飞尽江南雨。

劝君莫苦爱流芳，红颜百岁终黄土。山人眼底不见春，古桧阴阴翠虬舞。
菩萨蛮（癸巳自豫章檄归）
赵师侠（宋代）

扁舟又向萧滩去。危樯却系江头树。风送雨声来。凉生真快哉。

电光云际掣。白浪天相接。不用怯风波。风波平地多。
春意
冯山（宋代）

赏花不须折，一折春思阑。饮酒不必醉，一醉无馀欢。

相知共清赏，所属聊孤弹。朝繁坐临池，暮惜行绕栏。

醒醉无异趣，开落同一观。邻花隔墙悲，憔悴枝叶单。

邻翁贪酩酊，疾起春向残。但知芳菲意，常作悠久看。
望九华山
刘敞（宋代）

九华非人境，闻誉不相识。南浮大江波，始见苍翠色。

是时雨初大，积霭尚融液。九峰若惊龙，并跃云外碧。

森然耸牙角，未谓真是石。问名审其实，欢喜惬所适。

恢奇一何甚，远想始开辟。造化竞淫巧，斧斤恣彫刻。

不然何其功，不与嵩华敌。我行宇宙间，若此曾未觌。

中国名山川，几何亢斯迹。徘徊不能去，尘土愧行役。

平生乐间旷，时俗况迫阨。谁为隐君子，携手宅岩隙。
再用前韵坚使帅凌歊之约
吴芾（宋代）

喜对东风玩朵云，按行知已遍淮滨。
论心我正怀良晤，乘兴公应继昔人。
采石江头天欲霁，凌歊台上物长春。
从容傥许留牙纛，看取姑溪岁事新。
见雁南飞
玄烨（清代）

归雁南飞有数行，南飞度岭向衡阳。欲将信息传军士，早报成功返故乡。
和裴库部诸家雪 酒家
刘攽（宋代）

缭径集瓶罂，江楼倚上层。青帘吹淡墨，翠幕映飘灯。

劝客寒威壮，歌时岁事登。十千赊可得，不恨价仍增。
送希画之九华
释行肇（宋代）

忽起尘外心，迹谢人中境。
云去竹堂空，鹭下秋池静。
野宿清溪深，月在诸峰顶。
日暮立长江，遥看片帆影。
春意二首
王建（唐代）

去日丁宁别，情知寒食归。缘逢好天气，教熨看花衣。

谁是杏园主，一枝临古岐。从伤早春意，乞取欲开枝。
雪夜召诣高玄殿
夏言（明代）

迎和门外据雕鞍，玉蝀桥头度石栏。
琪树琼林春色静，瑶台银阙夜光寒。
炉香缥缈高玄殿，宫烛荧煌太乙坛。
白首岂期天上景，朱衣仍得雪中看。
子上持豫章画扇，其上牡丹三株，黄白相间盛
杨万里（宋代）

暄风暖景政春迟，开尽好花人未知。
轮与狸奴得春色，牡丹香里弄双儿。
和客用韵
陈必复（宋代）

麦风翻蝶梦，花露湿蜂窠。
水阔浪痕帖，雨晴云气高。
酒功书下下，诗料办多多。
拟唤三高起，豪吟些楚骚。
高凉杂诗十首 其六 雨次大墟
郑学醇（明代）

空濛烟雨湿行囊，却算前期驿路长。欲向旗亭呼一醉，鹧鸪声易断人肠。
赠谢子杰校勘六言三首
刘克庄（宋代）

功名随露电过，文字与星斗垂。
吾评潞公五福，何如放翁万诗。
塞上曲
耿湋（唐代）

惯习干戈事鞍马，初从少小在边城。身微久属千夫长，

家远多边五郡兵。懒说疆场曾大获，且悲年鬓老长征。

塞鸿过尽残阳里，楼上凄凄暮角声。
寄李微之秘监三首 其一
岳珂（宋代）

引领蓬莱唐谪仙，湓江一别又经年。麟台高蹑三神路，狐笔方持千载权。

垆袅新烟招我隐，驿催逸事仗谁传。校旗犹识临淮略，更待凉台亲简编。
大年复用前韵赋诗见赠亦次韵答之
张扩（宋代）

烛龙停边天步徐，酒薄肉乾唇不濡。漫郎怜我困蒸溽，为送古风专扫除。

山头逢君日乍午，作诗瘦似仙人臞。展缄初疑走甘露，熟读政似锵鸾车。

世间痴儿浪摇吻，谈空说有天一隅。我今冥顽老不入，十年此路空驰驱。

迩来病废关药裹，枵腹日厌葵菽菹。窗间败毫积霜笴，架上蠹帙繁书鱼。

钱神无耳未易使，斗宿不灵那可㪺。谁门有士料理得，随地驵骏吾家驹。

三珠连树价亡敌，一鹗掣韝名不虚。近闻扫径避袢暑，竹杖青鞋一籧篨。

枕中邯郸梦不到，户外孔宾渠自呼。读书澜翻惜昼短，几欲挽断三足乌。

鼎来说诗剧有味，令我坐享商之瑚。斯文所喜未中绝，五字复见李与苏。

遗音当从牛铎證，废律安取焦桐枯。亦知大国功九合，一时盟会收微卢。

愿持狗尾彊貂续，未妨举手遭揶揄。
青玉案（和何使君次了翁韵词三首）
张榘（宋代）

严城寂寞山缭绕。觉寒透、貂裘峭。云压江天风破晓。飞琼万顷，看来浑似，泽国芦花老。

玉山不怕频频倒。要笔阵、纵横快挥扫。见说今年梅较早。笑将名胜，千钟万字，谁似邦侯好。
过紫岩寺
吴则礼（宋代）

初辞戎马边，绀宇忽如此。
突兀青峦几，故作岩谷紫。
三年梦招提，一笑来脱屣。
天怜乘隙归，劳之以奇诡。
门前古涧流，甘滑无与此。
衲僧初不知，中有曹溪水。
南乡子 其二 冬晓
曹尔堪（清代）

鹦鹉懒梳翎，巧学人间唤小名。昨夜腊梅花冻了，零星。

纤手敲冰出胆瓶。

初旭暖芳屏，卷幔重重酒半醒。枕上高吟诗句好，消停。

惹得鸦鬟阁绣听。
短歌行
谢翱（宋代）

秦淮没日如没鹘，白波摇空湿弦月。舟人倚棹商声发，洞庭脱木如脱发。

寒螀哀啼众芳歇，晨梳青林望吴越。吴歈越吟浪花舞，秋槎湿剑归无所。

愁生酒醒闻山鸡，石镜飞花汗如雨。起招如意击树枝，为君悲歌君泪垂。
次韵和渊明饮酒诗二十首 其九
李纲（宋代）

嘉葩含团香，气至辄自开。置之白玉堂，可慰君子怀。

少有高世心，壮年此志乖。君门植梧桐，参彼鸾凤栖。

谋身一何拙，堕此百尺泥。却笑东方生，取容事诙谐。
龟堂东窗戏弄笔墨偶得绝句
陆游（宋代）

老衰有验诗先退，勋业无心梦渐稀。
浅浦小山孤绝处，数家烟火自相依。
城东延福禅院避暑五首 其三
郭祥正（宋代）

急手轻调北苑茶，未收云雾乳成花。灵襟习习清风起，归梦遥知不到家。
走笔和曾无逸掌故约观玉照堂梅诗六首 其一
张镃（宋代）

才晴便是看花时，记事君曾有四诗。及至花开风日好，不闻拄杖扣疏篱。
南京遇马丈朝美
张斛（金朝）

浮云久与故山违，茅栋如存尚可依。
行路相逢初似梦，旧游重到复疑非。
沧江万里悲南渡，白发几人能北归。
二十年前河上月，尊前还共惜清晖。
活板
沈括（宋代）

板印书籍，唐人尚未盛为之。自冯瀛王始印五经，已后典籍皆为板本。

庆历中，有布衣毕昇，又为活板。其法：用胶泥刻字，薄如钱唇，每字为一印，火烧令坚。先设一铁板，其上以松脂、蜡和纸灰之类冒之。欲印，则以一铁范置铁板上，乃密布字印，满铁范为一板，持就火炀之，药稍镕，则以一平板按其面，则字平如砥。若止印三二本，未为简易；若印数十百千本，则极为神速。常作二铁板，一板印刷，一板已自布字，此印者才毕，则第二板已具，更互用之，瞬息可就。每一字皆有数印，如“之”“也”等字，每字有二十余印，以备一板内有重复者。不用，则以纸帖之，每韵为一帖，木格贮之。有奇字素无备者，旋刻之，以草火烧，瞬息可成。不以木为之者，文理有疏密，沾水则高下不平，兼与药相粘，不可取；不若燔土，用讫再火令药镕，以手拂之，其印自落，殊不沾污。

昇死，其印为余群从所得，至今宝藏。(余 一作：予)
采桑子
胡夫人（宋代）

与君别后愁无限，永远团圞。间阴多方。水远山遥过断肠。

终朝等候郎音耗，捱过春光。烟水茫茫。梅子青青又待黄。
怀蒋力父鉴仓
王迈（宋代）

人生聚散类团沙，偶得聊骖饯岁华。
竹杖徐忘了木桥，村醪小酌胜如茶。
乡情喜似轻千里，诗味相投各一家。
便好扶携玉京去，孤山深处看梅花。
偈颂一百二十三首
释崇岳（宋代）

这僧不妨懵懂，白兆终是惺惺。
不惺惺，药因救病出金瓶。
赋得玉卮无当（韵取卮字）
元稹（唐代）

共惜连城宝，翻成无当卮。讵惭君子贵，深讶巧工隳。

泛蚁功全君，如虹色不移。可怜殊砾石，何计辨糟醨.

江海诚难满，盘筵莫忘施。纵乖斟酌意，犹得对光仪。
咏史诗。射熊馆
胡曾（唐代）

汉帝荒唐不解忧，大夸田猎废农收。

子云徒献长杨赋，肯念高皇沐雨秋。
山家（次忠州）
姚旅（明代）

水尽重重客路，山开处处人家。
粉璧斜衔落照，朱帘半卷桃花。
渔家傲 其三
净端（宋代）

七宝池中堪下钓。八功德水烟波渺。池底金沙齐布了。

羡鱼鸟。波回旋绕为阶道。

白鹤孔雀鹦鹉噪。弥陀接引毫光照。不是修行何得到。

一般好。西方净土无烦恼。
和遁泽初夏韵二首
王柏（宋代）

万古南薰与舜同，何时吹入五弦中。
百年乔木支秋哨，一旦新萌长露丛。
世事渐如宣子日，诗情犹有大王风。
来牟丝枲新勋业，更有何人咏大东。
续首句成韵 其二
赵今燕（明代）

桃源人去绛帏寒，万树桃花春未残。洞口有云留白鹤，人间无路见青鸾。
子明棋战两败输张遇
孔平仲（宋代）

平生性好墨，以此为昼夜。陈玄尔何为，能使我心化。

四方购殊品，十倍酬善价。江南号第一，易水乃其亚。

古锦缀为囊，香罗裁作帕。精粗校白黑，情伪考真诈。

欣然趣自得，其乐胜书画。英英清河公，风格继王谢。

语旧则乡邦，论亲乃姻娅。前时偶休浣，亟之城南舍。

所嗜与我同，奇蓄乃自诧。奕秋约筹局，张遇赌龙麝。

贪多而务得，廉逊或不暇。铅刀试一割，驽足效十驾。

决胜有如兵，必争还似射。黑云半离披，玉马恣蹂藉。

初鸣已惊人，再鼓遂定霸。物情矜俊捷，天幸蒙假借。

功成不自高，垂首甘亵骂。但当偿所负，然诺重嵩华。

弯弓既有获，岂不愿鸮炙。涤砚俟见临，倒屣出相迓。

陵尊且犯贵，此罪在不赦。更许观箧中，前期指朱夏。
舟中有作奉呈公相
唐之淳（明代）

喜得天风送去舟，还从楚尾识吴头。浪花白处鱼吹雨，梅子黄吴麦弄秋。

一派棹歌连觱篥，两行旌旆杂兜鍪。路人解说朝天马，昨日清明过泗州。
宋郊台
王冕（元代）

荡荡南郊路，金舆不复行。
古台余草色，新树自风声。
寂寞荒村景，凄凉故国情。
遗民能道旧，曾是御营兵。
马武骑挽歌二首
李峤（唐代）

五日皆休沐，三泉独不归。池台金阙是，尊酒玳筵非。

巷静游禽入，门闲过客稀。唯馀昔年凤，尚绕故楼飞。

昔下天津馆，尝过帝子家。夜倾金屋酒，春舞玉台花。

试马依红埒，吹箫弄紫霞。谁言东郭路，翻枉北门车。
咏地藏殿牡丹一茎五花
钟离景伯（宋代）

春风荣万木，此卉异常葩。
海角逢三月，僧房见五花。
馨香惊俗眼，灿烂照高牙。
公子休追赏，如来会上夸。
送临沅兵备施健所解官归粤西
袁应文（明代）

枫落昆池露气清，雁行中断惜孤征。岂缘薏苡能生谤，争睹潢池已寝兵。

公道未须嗟白发，人生何处不浮萍。劝君有酒且同醉，行路难时怕独醒。
连山明府李礼山过寺见赠赋答
成鹫（清代）

曾从乔樾挹清风，千里山川梦亦通。不谓过桥无靖节，悬知化俗有文翁。

隔江烟雨堪留客，满径篱花可赠公。中宿别来谁作者，为君一笑倒诗筒。
秋思
陆游（宋代）

西风吹叶满湖边，初换秋衣独慨然。
白首有诗悲蜀道，清宵无梦到钧天。
迂疏早不营三窟，流落今宁直一钱！把酒未妨余兴在，试凭丝管饯流年。
巴东驿秋日晚望
寇准（宋代）

楚驿独闲望，山村秋暮天。
数峰横夕照，一笛起江船。
遣恨须言命，冥心渐学禅。
迟迟未回首，深谷暗寒烟。
又敬和还家
洪咨夔（宋代）

丧家知似狗，生子望如狼。过尽灯花影，空馀汗竹香。

菊肥人自瘦，发短虑何长。霜蟹新篘酒，由来苦易忘。
横槎小隐和潘西畴韵
叶春芳（明代）

野色映湖芳，行藏付一航。按琴看鹤舞，把酒对鸥尝。

景外尘寰远，吟边岛屿长。昔人曾市隐，谁道是真狂。
次韵逢原偶兴
吴锡畴（宋代）

曾共清灯坐夜阑，依然故我只儒酸。
昏眸但觉看山易，倦足方儒行路难。
扪虱坐谈思傲睨，闻鸡起舞叹衰残。
閒中恰续无功记，以醉为乡尽自宽。
送高陟归金陵
司马光（宋代）

之子秣陵去，悠悠天暂东。
帆开晓风疾，潮落夜江空。
在昔才华晓，至今人物丰。
山川气虽尽，龙虎势犹雄。
卞玉已三献，齐禽会一冲。
当令关下吏，洗目认终童。
丁香结
陈允平（宋代）

尘拥妆台，翠闲歌扇，金井碧梧风陨。听豆虫声小，伴寂寞、冷逼风墙苍润。料凄凉宋玉，悲秋恨、此际怎忍。莲塘风露，渐入粉艳，红衣落尽。

勾引。记舞歇弓弯，几度柳围花阵。酒薄愁浓，霞腮泪渍，月眉香晕。空对秦镜尚缺，暗结回肠寸。念纤腰柔弱，都为相如瘦损。
五言城北别亲友
沈遘（宋代）

朝出北门道，后车何轰轰。顾皆我亲友，送我胡中行。

置酒古寺堂，劝酌纷纵横。饮阑视四坐，悄若意弗平。

试问坐上客，客言安敢承。谓我自慷慨，固无儿女情。

幸当无事时，奚忽为北征。怜我不受辱，往拜单于营。

忧我衰病馀，跋涉万里程。二者所不堪，奈何谁使令。

我笑谓坐客，我岂徇利名。仕既不得已，王命方丁宁。

上羞傅介子，下愧苏子卿。第结匈奴心，以保先帝盟。

惓惓谢亲友，敢辞釂馀觥。
逢僧文礼
周弼（宋代）

空山落日又逢僧，雨杂尘灰满帽纹。
但忆来时门不掩，麝香偷卧石床云。
过东昌驿遇邱诚驿丞 其二
杨士奇（明代）

旧同鱼浦龙洲住，岭表移家岁月多。今日聊城喜相见，匆匆无那别情何。
南邻萧寺丞夜话别
梅尧臣（宋代）

忆昨偶相亲，相亲如旧友。
虽言我巷殊，正住君家后。
壁里射灯光，篱根分井口。
来邀食有鱼，屡过贫无酒。
明日定徂征，聊兹酌升斗。
宵长莫惜醉，路远空回首。
再用韵十首
杨公远（宋代）

骨相寒如许，那封万户侯。
红颜非藉酒，白雪未蒙头。
事少浑无梦，身閒岂有愁。
老天能覆我，饱暖四宜休。
子夜变歌
梁楠（明代）

娇如花，腰束素。千人欣，万人慕。道傍使君何太愚，橐砧年少府中趋。
菩萨蛮 春日
许锐（明代）

问花今夜开多少？惜春只是愁春老。无语立花前。鸦销一阵烟。

柳丝垂细细。难把柔肠系。帘影漾空明。春风最有情。
应天长·萱堂积庆
佚名（宋代）

萱堂积庆，桂苑流芳，于门瑞蔼佳气。正属仲秋弥月，称觞对此际。西王母、来人世。拥佩从、尽皆珠翠。彩庭下，争看蓝袍，衬斑斓戏。富贵有谁同，四德躬全，五福由来备。况善断机迁教，轲亲实无异。看看仕无淹滞。即召入、佐君经济。愿延寿，鸾轴金花，年年加赐。
寄廉宣仲
王洋（宋代）

绕淮邑屋绵千区，画檐绮东吹笙竽。
冶金合范结枢纽，冰销水笙无须臾。
盗前乞死火中走，几人脱迹锭江湖。
静思朋旧若满目，不取神祸遭囚俘。
其间善类岂不有，安得变化归同符。
平生宣子富心事，先奉白发携童孥。
吴山越山好处所，饭炊香稻歌吴歈。
我家盗焚先子业，每仗馀德宽天诛。
悲伤扶病别邻里，崎岖仅得来东吴。
稻粱在世竟何物，与子各隔天一隅。
近闻诗章不减旧，昔日健笔争华敷。
鵷鸾羽翼困州县，况是糟酒分锱铢。
隔江遥想思会合，安得两脚生双凫。
溪边樵风趁短棹，杖头明月兼酒壶。
秋日遣怀
陆游（宋代）

自我归故山，不知岁月徂。
念虽迫霜露，忧国犹区区。
老不能上疏，泰阶陈六符。
安得子元子，同歌于蒍于！
柳闳展如子瞻甥也其才德甚美有意于学故以桃
黄庭坚（宋代）

浮阳愧嘉鱼，道傍多苦李。
古来贤达人，不争咸阳市。
吾子富春秋，日月东趋水。
潜圣有玉音，闻道而已矣。
题桂山堂
王汝玉（明代）

不作淮南客，还歌桂树秋。堂依林下敞，人似月中游。

白苧凉新透，清郊暑乍收。风从小山度，香入九天浮。

城市心应远，烟霞志已酬。攀援如有意，岁暮共淹留。
癸卯与宋尧夫集于豫章之贡院既别尧夫就亲南
曾丰（宋代）

征衣浪自染京尘，骨相终寒不是清。
大似有缘乘下泽，多应无分直承明。
释奠应令诗 其六
陆倕（南北朝）

景属遵暮，惟时栗烈。夜露方涂，朝流己折。铿锵萃止，肃雍在列。

顾省无庸，徒然浮窃。
观溪涨
郑刚中（宋代）

入夏天不雨，溪流仅成派。
一放涨梅霖，拍岩辄澎湃。
冲犯无堤防，奔腾起湍濑。
鸥鹭惊以翔，虾鱼鼓而快。
聒耳如殷雷，声势殊未怪。
晚风吹乱云，日出阴气退。
所谓暴集者，萦纡已如带。
浩浩北海若，遐想见尊大。
溟漠函万象，吞二容百怪。
小哉此溪流，其涸可产待。
是以古君子，德量戒褊隘。
送野云孔鍊师回永嘉 其二
韩淲（宋代）

开元观近水心寺，丹峤濛鸿第几峰。夜半醮坛星月冷，珠藏学海睡骊龙。
采莲曲
齐己（唐代）

越溪女，越江莲。
齐菡萏，双婵娟。
嬉游向何处，采摘且同船。
浩唱发容与，清波生漪连。
时逢岛屿泊，几共鸳鸯眠。
襟袖既盈溢，馨香亦相传。
薄暮归去来，苎萝生碧烟。
游瑞岩
林诚仲（宋代）

岩半松门敞不关，芒鞋竹杖重跻攀。
天涵鉴水澄清里，人入披跻杳蔼间。
烧药炉寒烟草碧，镌诗石古雨苔斑。
干戈满目何从适，日日青山共往还。
邹念莼太湖采莼图
吴焯（清代）

青丝萧散绿波空，鸭觜船轻采露丛。正值水香春雨后，洞庭山下白蘋风。
不入城半年矣作短歌遣兴
陆游（宋代）

我居城西南，渺渺水云乡。
舟车皆十里，来往道岂长。
今夏我来时，天风吹荷香。
再来已孟冬，惨然天霣霜。
市南两株柳，叶尽萌已黄。
乃知多事人，岁晚虚悲伤。
名蓝堕劫火，鞠为瓦砾场。
河桥比一新，华表照康庄。
成坏莽相寻，推理海芒芒。
疾竖造物儿，吾手扼其吭。
砥柱天下险，一苇乃可杭。
养气倘能全，斯言岂荒唐？
别母
苗氏女（宋代）

桃花飞尽马胜春，此日辞家泪满巾。
岂是比邻无嫁处，千山万水逐行人。
和赵克家三洞二首
袁甫（宋代）

洞外老天非不大，洞中天小却奇哉。
此奇端的由天造，不枉携朋得得来。
送表兄范执中复任灵寿县知县
郑真（明代）

系出文华学士公，谁知异姓本同宗。相逢共诧形容老，入觐应夸步武重。

燕马春郊肥苜蓿，淮船秋水映芙蓉。遄归宠赐南宫宴，一曲周歌湛露浓。
酒楼
刘过（宋代）

夜上青楼去，如迷沿府深。
枝歌千调曲，客杂五方音。
藕白玲珑玉，柑黄磊落金。
酣歌恣萧散，无复越中吟。
重阳后绝句五首
方回（元代）

九日若无诗与酒，人生如此定凡人。
我师子美牧之者，郪县齐山句尚新。
送周紫海游华岳
高层云（清代）

巨灵擘连山，洪河乃东落。崚嶒豁双华，高天擢莲萼。

千峰列儿豁，拱伏类卑弱。少昊扬金精，元气郁磅礴。

古来避世士，长啸此岩壑。济时心孔殷，神化特假托。

我观陈图南，壮志小寥廓。苍生本无与，何为堕驴噱？

龙蜕邈千祀，继者仍寂寞。青齐得周子，有道耽藜藿。

不谓犹龙姿，养晦同屈蠖。长风吹孤云，飘然向京洛。

揽秋啸俦侣，携手城南郭。言将寻玉井，侧帽裹芒屩。

到日想跻攀，翠栈飞猱玃。箭括通一门，烟霞任挥霍。

仰首问寥天，愿偕玉女博。凌空笑退之，尔何有馀愕？
献寿二首 其二
毕仲游（宋代）

家近黄金阙，筵供白玉船。两孙今应诏，一子日朝天。

寿酒如鳞次，斑衣作阵圆。梦龄人试数，从此更千年。
寄七弟英玉登科 其二
顾璘（明代）

兹晨金马诏，复尔映蓬门。耕读吾家业，蒐罗圣主恩。

蜚腾才岂乏，盛满戒俱存。莫向青云上，徒惭简册言。
闲居秋思呈祥松二公
李建勋（唐代）

秋光虽即好，客思转悠哉。去国身将老，流年雁又来。

叶红堆晚径，菊冷藉空罍。不得师相访，难将道自开。
小轩生日 其二
张埴（宋代）

满前白发翛翛，抱得曾孙弄否。从此长看星明，南极人醉西楼。
次韵柳子玉谪官寿春舟过宛丘见寄二首
苏辙（宋代）

局冷曾非簿领迷，幽居浑似未官时。
忽闻客至惊还喜，出见泥深笑不知。
谋拙未能忧岁计，身闲聊可饱晨炊。
行舟借问何匆草，淮口无潮月正亏。
献酬不用辞升斗，曲直何劳问尺寻。
要路风波无限恶，谪居情味最能深。
交従锦水初无间，邻卜共山已有心。
草圣诗豪并神速，数因南雁惠佳音。
梓栽将赴馆昭阳，拙生亦不日有真州之行。镫下集礼庸寓斋话别
朱宝廉（清代）

谷口频相访，挑镫夜漏长。雄心留剑佩，高谊阅沧桑。

借箸资长策，携囊赋短章。余怀徒怅悒，云树远中望。
山居杂诗九十首
曹勋（宋代）

四大一和合，所以兆我命。
及其有损增，遂复制我病。
五年过纵心，四大失正定。
新岁转盼来，疾应改新证。
奉怀钱宗伯受之海上
于嘉（明代）

东望叠璟霞，有山虞吐翠。
天和丙舍游，日穰庚居遂。
俗嶂壅文丙，拓由灵掌负。
关龙感狩麟，金版徙穿地。
羹热雉膏登，羞寒鸡肋弃。
嫫嫱斗弄姿，定镜精裁伪。
著录布如云，何人丹漆器。
玄风白马谈，紫气青牛志。
食疏仰琼厨，先须征饼字。
膺门讵可阶，通好时交屣。
双阮秀参筠，两宗香品笥。
夙倾向若心，烟液终申譬。
岩头甘贽家过夏因缘二颂 其二
释守卓（宋代）

针头扎去几人知，妇儿女子莫猜疑。圣凡命脉果何在，向此须明上上机。
山中承陈寅所宪伯书问赋谢
于慎行（明代）

都门三纪挹风流，想见今来雪满头。云里忽传鸿雁札，山中近满薜萝秋。

怀人仲举应悬榻，傲世元龙自倚楼。闻道枌榆新结社，追随无计觅扁舟。
浣溪沙 夏闰
张道介（清代）

开遍荼縻一院香。困人天气日初长。池塘深浅浴鸳鸯。

禊帖午临欹枕倦，玉琴晚奏短襟凉。登楼惆怅又斜阳。
和道长孙吉夫饯饮三首 其一
钟渤（明代）

群仙下蓬莱，酌我临水居。飞觥温翠盖，唾玉倾荷珠。

飘飘十里风，清香逼庭除。明当登长路，云树吾何如。
次翁士秀喜雪长咏
曾协（宋代）

阴阳持权或赢缩，运气循环更剥复。
忽惊寒凛袭重裘，元是祥霙散平陆。
登山不觉屐齿折，索酒仍催葛巾漉。
萧条贫居马为二，瑟缩冻坐龟藏六。
挥毫谩诧句中眼，对案常逢食无肉。
未谋南亩五百弓，浪说朱轮三十辐。
且欣膏润入效原，为拯黔黎出沟渎。
敢将固陋测帝心，概想生灵皆子育。
将春欲放草木叶，成岁先须天地肃。
伊余平生贪静胜，有此一廛从穆卜。
应怜此地久憔悴，端向吾庐增煜煜。
巧随高下缀琪树，任逐横斜落云屋。
尘缘顿觉一羽轻，诗句但惊翻水速。
坐令欢意荡愁思，仍遣时寒破常燠。
嵇康醉状耸危石，卫玠羸姿立修竹。
排来一一尽连璧，环立诜诜皆冠玉。
晚风徐韵仍佩环，枯木无心亦冠服。
晓连青女增粲粲，夜映金波兼穆穆。
遮藏春色失斓斑，漏泄梅花有芬馥。
掀髯一笑万事空，细读君诗倒醽醁。
句
赵祖德（宋代）

终当计勇决，湖山足徜徉。
吴苍远邀过野竹居
吴嘉纪（清代）

老叟卖茶处，麦田飞野鸡。篱边江岫近，屋后竹林低。

过雨阴如水，闻雷笋出泥。山泉煎欲熟，入座听莺啼。
戏赠园中花
陆游（宋代）

横风疾雨为花厄，霁日暄风又不禁。
我欲小施调燮手，酌中寒暖半晴阴。
洞山十咏·老梅岩
金履祥（宋代）

片石崎嵚斜插涧，横枝愁绝净无尘。
从谁石上栽冰玉，寒谷年年递早春。
劲节楼为孙节母作 其二
许学曾（清代）

楹书留与后人持，见说金萱领绛帷。文字因缘全悟却，拈花微笑不言时。
六祖传付偈颂 其四 初祖
黄裳（宋代）

日用中来体已亲，平常是道岂须陈。得吾髓处无他事，拟议三人且觅真。
生查子·题京口郡治尘表亭
辛弃疾（宋代）

悠悠万世功，矻矻当年苦。鱼自入深渊，人自居平土。
红日又西沉，白浪长东去。不是望金山，我自思量禹。
冯子都诗
梅尧臣（宋代）

黄金画车屋，韦絮缘车轮。
牵以五采丝，藉以刺绣茵。
出入长信宫，昼夜将谁亲。
所亲美且少，玉颊丹砂唇。
殷罗缝轻襦，明珠攒缁巾。
半醉卧车中，侍婢蹑行尘。
忆昔广明亭，将军爱怜频。
便房不使殉，易宠在兹辰。
嗣侯喜驱逐，平乐多从宾。
青丝穿五铢，累室贮百珍。
欢与子都异，矫与子都均。
用财粪土掷，吐气日月踆。
天地可齐久，祸患岂有因。
秋风茂陵下，苍藓上骐驎。
书素屏
欧阳修（宋代）

我行三千里，何物与我亲。
念此尺素屏，曾不离我身。
旷野多黄尺，当午白日昏。
风力若牛弩，飞砂还射人。
暮投山椒馆，休此车马勤。
开屏置床头，辗转夜向晨。
卧听穹庐外，北风驱雪云。
勿愁明日雪，且拥狐貂温。
君命固有严，羇旅诚苦辛。
但苟一夕安，其余非所云。
虎丘燕集送□□□之秣陵分赋姑苏台
瞿智（元代）

高台崔巍插天起，势压雄城三百里。云窗雾阁迷烽烟，日日吴王醉西子。

桂膏兰烬烧春云，锦丝瑶管空中闻。甲兵重来破歌舞，粲齿修眉散如雨。

双钩带血不敢飞，城荒草碧春风吹。祇今惟有台前月，曾照吴宫花发时。

慷慨悲歌叹陈迹，霜乌怨啼枫叶赤。明朝送客过钟陵，西望茫茫五湖白。
佘山道中
张宪（元代）

老树排云石径斜，炊烟起处有人家。一声啼鸟春成夏，新绿满汀浮柳花。
赠刘伯翔相师
陈淳（宋代）

孔孟不说相，於人洞肺肝。
由也行行如，不得其死然。
括也未闻道，其躯难以全。
赐亿亦屡中，执玉俯仰间。
经礼视平衡，下忧倾则奸。
兹皆以理决，初匪由术传。
刘君以相名，表里须相关。
备道最上格，温恭厉而安。
晬面盎於背，德人盛容颜。
论心勿徇形，心广体自胖。
敬吉怠则灭，炳炳真如丹。
此诀若未喻，所阅非神观。
夜坐偶成
叶茵（宋代）

莼鲈江上乡，稳处著虚堂，
却扫百念息，贪吟万景忙。
萤流风户牖，蛙闹雨池塘。
梦熟田家事，牛衣趁莳秧。
读王荆公鄞县经游记有感
陈劢（清代）

荆公宰吾鄞，学校振士风。石台足师表，楼王皆儒宗。

留心及水利，经游详记中。旱涝切民瘼，往返劳行踪。

当时青苗法，实惠遍村农。一旦秉钧轴，方期恢前功。

任使非其人，海内滋怨恫。近世行社仓，藉口师徽公。

良法鲜美意，流弊又安穷。社仓与青苗，得失将毋同。
王粲覆棋图
郑思肖（宋代）

鸦鹭争飞局局殊，便生国手亦难图。未曾落子有一著，王粲还能覆得无。
九日，置酒，与从事饮酣书事，示李子运
刘鹗（清代）

倏而虎鼠倏虫沙，世变如云似未涯。幸有故人来白酒，且开好未对黄花。

纷纷凉月中军帐，猎猎西风绝塞笳。料得来春匡济了，笑扶玉节共还家。
宣仁圣烈皇后挽辞五首 其三
苏颂（宋代）

避殿尊先后，垂帷祐圣孙。忧勤万机政，听纳七臣言。

功载生民咏，神游永厚原。鸿名兼四德，难尽赞坤元。
学佛者祖迁自南陵来谒莫万安题诗于知津阁适同莫过而见之用韵以赠
赵蕃（宋代）

尝闻学苦空，世事应废阁。颇疑休己辈，顾以诗流落。

尔今定何业，更慕扬州鹤。愿长岁寒柯，勿矜春濯濯。
和虞道二十三弟
晃冲之（宋代）

向别已复久，此怀谁与明。
书来慰吾意，诗重识君情。
放鹤惜未到，飞鸿今尚横。
何由一随汝，端为薄浮名。
如梦令·雨洗海棠如雪
方岳（宋代）

雨洗海棠如雪。又是清明时节。燕子几时来，只了为花愁绝。愁绝。愁绝。枉与春风分说。
试蜀中梁杲桐烟墨书玉板纸
杨万里（宋代）

木犀煮泉漱寒齿，残滴更将添砚水。
子规乡里桐花烟，浣花溪砚琼叶纸。
先生老去怯苦吟，琢无肝肺呕无心。
芙蓉在左木犀右，漫与七言真藉手。
秋光一点入骨清，有笔如椽描不就，
先生不瘦教难瘦。
朝回独坐忆幼男武安 其二
金幼孜（明代）

语笑常时近我傍，为宽怀抱解愁肠。每从膝下供茶果，时向灯前劝酒觞。
古离别
夏之中（宋代）

郎上孤舟妾上楼，阑干未倚泪先流。
片帆渐远郎回首，一种相思两处愁。
行者塑观音
释居简（宋代）

行家佛来也不著，尔塑观音无乃错。怜渠无处著浑身，却许汝曹高一著。
题范子济双头芍药二首
王洋（宋代）

春风随律入花房，三月淮南春书长。
闻道传呼催近侍，双垂罗袖引花王。
雪中怀友人
罗隐（唐代）

腊酒复腊雪，故人今越乡。所思谁把盏，端坐恨无航。

兔苑旧游尽，龟台仙路长。未知邹孟子，何以奉梁王。
杂感 其一
李针（清代）

烂漫年华烂漫愁，春光春水两悠悠。卷施有叶心先断，杜宇无声血已流。

叹逝陆机同阅世，思家王粲独登楼。此乡信美非吾土，冷落胥江一钓舟。
金鹅峰
王超（明代）

金鹅秋色净尘氛，每忆登临赋夕曛。一径曲通琼岛上，两峰高并翠屏分。

禅宫远近皆红叶，鸟路苍茫半白云。许我结茅曾有约，山灵不必重移文。
访费山人
姜夔（宋代）

稻丛茁茁欲齐肩，杨柳僛僛不蔽蝉。
忽忆石头城下路，槿花斜压钓鱼船。
大涤洞天留题
林迪（宋代）

暇日来游九锁山，登龙踞虎恣跻攀。
方瞳皓豁小天下，仙隐清越非人间。
秘籍琼科辉映簇，白云朱鹤镇长闲。
洞中丹灶开还未，顾觅刀圭驻瘠颜。
归鸿阁
释仲皎（宋代）

精舍傍修岭，道山随眼明。
山遗僧偃迹，水作剡溪声。
无雨竹亦润，有风松更清。
上方真可住，不用触归情。
赠郡相黄葵初暂还宜阳二章 其一
张萱（明代）

人间自是路行难，久矣功成欲桂冠。百战运筹皆筑观，六年横海独登坛。

莼鲈有约怜秋色，松菊犹存伴岁寒。莫向归囊叹羞涩，掌中还有一珠看。
亡妻王氏墓志铭
苏轼（宋代）

治平二年五月丁亥，赵郡苏轼之妻王氏卒于京师。六月甲午，殡于京城之西。其明年六月壬午，葬于眉之东北彭山县安镇乡可龙里，先君、先夫人墓之西北八步。轼铭其墓曰：

君讳弗，眉之青神人，乡贡进士方之女。生十有六年而归于轼，有子迈。君之未嫁，事父母；既嫁，事吾先君先夫人，皆以谨肃闻。其始，未尝自言其知书也。见轼读书，则终日不去，亦不知其能通也。其后，轼有所忘，君辄能记之。问其他书，则皆略知之，由是始知其敏而静也。

从轼官于凤翔。轼有所为于外，君未尝不问知其详。曰：“子去亲远，不可以不慎。”日以先君之所以戒轼者相语也。轼与客言于外，君立屏间听之，退必反覆其言，曰：“某人也，言辄持两端，惟子意之所向，子何用与是人言。”有来求与轼亲厚甚者，君曰：“恐不能久，其与人锐，其去人必速。”已而果然。将死之岁，其言多可听，类有识者。其死也，盖年二十有七而已。始死，先君命轼曰：“妇从汝于艰难，不可忘也。他日，汝必葬诸其姑之侧。”未期年而先君没，轼谨以遗令葬之，铭曰：

君得从先夫人于九泉，余不能。呜呼哀哉！余永无所依怙。君虽没，其有与为妇何伤乎。呜呼哀哉！
恭挽哲宗皇帝二首 其二
毕仲游（宋代）

容卫千官出，攀号万国同。新名西下垒，空定北郊宫。

天泣时零雨，神游恐御风。孤臣如在列，应许抱遗弓。
偈十六首 其四
释士圭（宋代）

东林百不会，瞎驴随大队。鞭打不进前，步步只倒退。

一日复一日，灵台转昏昧。死去入地狱，永劫终不悔。

开口见心肝，实语当忏悔。
游天衣寺
赵諴（宋代）

世称幽景属金仙，若是精蓝岂妄传。
涧湧双泉雷出地，山围四面管窥天。
唐僧手泽神毫健，梁帝宸恩宝器妍。
今日喜偿平昔志，更逢闽客此安禅。
菩萨蛮
顾信芳（清代）

春云剪剪春烟薄。春归无计留春著。独立小桥风。飞花满袖红。

鳞鸿乡信断。离梦天涯远。芳草绿罗裙。雨痕和泪痕。
随凫岩瀑布
孙应时（宋代）

高山流水去沉沉，并落长屏百仞深。
暗有冲风起崖腹，散成飞雨到潭心。
梯空直下知无计，攀木旁窥战不禁。
好著孤亭巧相对，重来应得慰登临。
次允杰五首
许月卿（宋代）

魏公间气孰能俦，织若登梯量自优。
父母床无烹子刃，相公腹有济川舟。
江山这外云端鹤，天地中间海上鸥。
学进识明涵受阔，连天远水月明楼。
杂述
林泳（宋代）

恨无短剑乘风去，纵有长绳奈日何。
谩说千年归鹤表，最怜九代入鸡窠。
湘南杂咏三首 其二
刘三吾（明代）

遣使频年赴帝京，名为计事岂真情。鄂垣仅有湘南地，朝野犹夸纸上兵。

诸镇一如唐末岁，孤忠谁是李长城？山河依旧天如水，愁听寒鸦日暮声。
方文敏惠二白瓶及新茶土铁
贝琼（元代）

建溪春茶风露洁，赤城海错波涛腥。老天不费百金字，远道忽来双玉瓶。

古井汲泉动夜月，高堂酌酒呼张星。江瑶荔支亦可并，既醉高歌谁与听。
游谢氏山亭
李白（唐代）

沦老卧江海，再欢天地清。
病闲久寂寞，岁物徒芬荣。
借君西池游，聊以散我情。
扫雪松下去，扪萝石道行。
谢公池塘上，春草飒已生。
花枝拂人来，山鸟向我鸣。
田家有美酒，落日与之倾。
醉罢弄归月，遥欣稚子迎。
春社
陆游（宋代）

太平处处是优场，社日儿童喜欲狂。
且看参军唤苍鹘，京都新禁舞斋郎。
句
契盈（唐代）

三千里外一条水，十二时中两度潮。（见《五代史补》）
辛丑仲春同黄制属自延寿雨过禅寂
郑清之（宋代）

箯舆掠雨到僧门，带得清闲一二分。
素喜堂中无偃月，朅来寺裹作穿云。
赤心莫逆唯松友，青眼相看有竹君。
烧叶更联东野句，纸窗鑽隙候晴曛。
和藕花
赵希逢（宋代）

小池清晓试芒鞋，水国真仙簇仗来。
微动袜尘移稳步，半酣卯酒晖娇腮。
千重倚盖随风漾，一笑倾城特地开。
口不能言犹可咏，那堪解语肯心灰。
留别萧山李廷宣
孙承恩（明代）

生平重交谊，意气横九州。浩荡四方志，湖山远近多遨游。

兹晨四钱塘，岁云暮矣风飕飕。扁舟乱江涛，访旧假此数日留。

感君一见即倾盖，登堂肃我雅意何绸缪。贤哉伯仲并温茂，把臂一笑使我明双眸。

雕盘出细脍，小瓮开新篘。剧谈豪饮终夜不知倦，浮以大白浇我磊块之离愁。

北窗一榻亦潇洒，荷兹礼意诚兼周。高怀旷度出庸俗，令我感愧欲报嗟无由。

君才亦超越，文綵惊凡流。皎然明月珠，烂矣珊瑚钩。

行将献阊阖，致身宁许终林丘。我生年四亦三黜，锐志未肯言包羞。

暂失东隅未为耻，奇功何待桑榆收。昆吾笑把太行倚，弯弓挂向扶桑头。

丈夫自负贵挺特，谁能与俗同沉浮。乾坤分内事，慷慨无匹俦。

㗲然孤凤鸣，要令百鸟惭喧啾。顾君亦可人，吾言誇矣当无尤。

相欢不久会有别，萍蓬踪迹良悠悠。念君厚矣无所赠，题诗欲比双琳球。

浮生岁月不可待，勉矣德业追前修。四年我去访春色，望君四共登瀛洲。
乐中悲
曹雪芹（清代）

襁褓中，父母叹双亡。
纵居那绮罗丛，谁知娇养？
幸生来，英豪阔大宽宏量，从未将儿女私情略萦心上。
好一似，霁月光风耀玉堂，厮配得才貌仙郎，博得个地久天长，准折得幼年时坎坷形状。
终久是云散高唐，水涸湘江。
这是尘寰中消长数应当，何必枉悲伤！
绍兴二十八年祀圜丘 还大次用《乾安》。
郊庙朝会歌辞（宋代）

舞具八佾，乐备六成。大矣孝熙，厉意专精。已事而竣，回轸还衡。

我应受之，以莫不增。
故临川太守石公挽词二首 其二
郭祥正（宋代）

半道逢豺虎，吞声力已穷。命从冤狱丧，言有谏臣公。

玉树埋长夜，金鱼委断蓬。旅魂虽获雪，千载起悲风。
送罗汉臣
牟巘（宋代）

向曾平步上仙鳌，拂袖归来气尚豪。自有西山堪拄笏，不妨右手且持螯。

凌云载酒浑如梦，泛雪回舟也自高。顾我馀生复何事，闭门三径削蓬蒿。
濉阳行
李涉（唐代）

黄昏日暮驱羸马，夜宿濉阳烽火下。此地新经杀戮来，

墟落无烟空碎瓦。层冰塞断隋朝水，一道银河贯千里。

愁心翻覆梦难成，病仆呻吟呼不起。泗水三千招义军，

本是征战邀殊勋。十年麾下蓄壮气，一朝此地为愁人。

昨日太阳回照烛，转见天心重含育。早晚东风的发生，

古堤春草年年绿。
陪范尧夫之北第饮彝叟新堂
韩维（宋代）

光禄新堂指顾成，非奢非俭称高情。
春风为我开朱户，晴日从公驻彩旌。
庭下早梅惊喜客，门前垂柳欲啼莺。
追攀梦境终何得，识取家乡旧路行。
杂咏一百首·高力士
刘克庄（宋代）

五十年间事，浑如晓梦馀。
三郎南内里，何况老家奴。
送伯镇守湖州
刘敞（宋代）

冯公白首敞长裾，莱子斑衣乐有馀。金马门前歌避世，水精宫里奉安舆。

万重岩岫高藏日，百丈溪前俯见鱼。去去春风称行乐，京尘回首忆离居。
颂 其二
拾得（唐代）

东阳海水清，水清复见底。灵源流法泉，斫水刀而痕。

我见顽愚士，灯心拄须弥。寸樵煮大海，足抹大地石。

蒸沙成饭无，磨砖将为镜。说食终不饱，直须著力行。

恢恢大丈夫，堂堂六尺土。枉死埋冢下，可惜孤标物。
夏云峰（歇指调）
柳永（宋代）

宴堂深。轩楹雨，轻压暑气低沈。花洞彩舟泛斝，坐绕清浔。楚台风快，湘簟冷、永日披襟。坐久觉、疏弦脆管，时换新音。

越娥兰态蕙心。逞妖艳、昵欢邀宠难禁。筵上笑歌间发，舄履交侵。醉乡归处，须尽兴、满酌高吟。向此免、名缰利锁，虚费光阴。
夏日夜忆张二
骆宾王（唐代）

伏枕忧思深，拥膝独长吟。烹鲤无尺素，筌鱼劳寸心。

疏麻空有折，芳桂湛无斟。广庭含夕气，闲宇澹虚阴。

织虫垂夜砌，惊鸟栖暝林。欢娱百年促，羁病一生侵。

讵堪孤月夜，流水入鸣琴。
寄元老 其一
邹浩（宋代）

琴边聊现宰官身，回忆来仙尚有情。鸟鹊远从檐外集，鲤鱼俄向眼中明。

閒将永日供黄卷，静纳薰风擢紫英。更得香山巧相对，一如眉宇照人清。
题秦生伯未严生苍山霜林觅句图
曹家达（清代）

携手赴泉皋，野草凄以长。回风动地来，华叶渐纁黄。

短景逮零节，忧思薄中肠。愿言托微吟，各自爱景光。

思绪渺秋烟，离合争毫芒。俯拾暂相假，欲言转茫洋。

安得乘天风，遐览出大荒。
佐郡思旧游
岑参（唐代）

幸得趋紫殿，却忆侍丹墀。史笔众推直，谏书人莫窥。

平生恒自负，垂老此安卑。同类皆先达，非才独后时。

庭槐宿鸟乱，阶草夜虫悲。白发今无数，青云未有期。
腊月八日送尘禅者往长芦
饶节（宋代）

当年达磨度芦处，今日如来成道时。此处此时聊赠别，不求佛祖是男儿。
沁园春（寿竹窗兄）
陈著（宋代）

吾竹窗兄，吾能评者，只将竹看。是丹山佳气，胚月军茂直，嵩溪润脉，滋养清坚。雪虐霜凌，风饕雨恶，撼顿侵欺今几年。元无损，这虚心实节，却自依然。

人间。输此君贤。可曾向红尘里著鞭。称翩翩侣凤，舞依翡翠，昂昂雏鹤，立倚琅玕。动处非情，静中自韵，全得生来潇洒天。须长在，在月窗窗北，石涧东边。
送客一归襄阳二归浔阳
韩翃（唐代）

南驱匹马会心期，东望扁舟惬梦思。熨斗山前春色早，

香炉峰顶暮烟时。空林欲访庞居士，古寺应怀远法师。

两地由来堪取兴，三贤他日幸留诗。
中秋月色佳甚与宗之对酌天宁寺宝华堂
李纲（宋代）

去年今夕寓通城，犹有新诗寄弟兄。一自裹囊来海上，更无系帛付鸿征。

禅房酌酒夜方阒，海月窥人光更清。起舞月中心尚壮，乘槎便欲造蓬瀛。
自商山宿隐居（一作灵一诗）
苏广文（唐代）

闻道桃源堪避秦，寻幽数日不逢人。烟霞洞里无鸡犬，

风雨林中有鬼神。黄公石上三芝秀，陶令门前五柳春。

醉卧白云闲入梦，不知何物是吾身。
闻田雨来将移新居却寄 其一
冯廷櫆（清代）

五亩城西宅，移家定几时。屋连屯氏水，巷接董生祠。

背郭桃花发，巾车渡口迟。卜居先占此，真与懒相宜。
次韵高机宜送别
陈造（宋代）

棋枰诗课忆同堂，转首暄寒几蔀章。
每叹羁离念陈迹，更因衰蔀感流光。
亟催江鹢休停棹，已信溪禽不乱行。
鱼澳芋区真好在，连宵归梦为谁长。
头陀岩
叶茵（宋代）

旧说头陀坐石巅，披肩坏衲不知年。
空岩圣得头陀号，啼鸟枯松也解禅。
和晦庵斋居闻磬韵
郑可学（宋代）

纤月照幽林，秋气一何爽。
散步豁烦襟，旷然息群想。
忽闻玉磬里，冷冷送清响。
顿令尘虑空，颇觉道心长。
谢人惠丹药
齐己（唐代）

别后闻餐饵，相逢讶道情。肌肤红色透，髭发黑光生。

仙洞谁传与，松房自炼成。常蒙远分惠，亦觉骨毛轻。
于鳞赴浙臬邂逅吴门有赠凡四首 其一
王世贞（明代）

十年龙卧杳难寻，握手相看思不禁。天上客星聊作使，人间旧雨复成今。

地过瓜步风烟软，潮满胥江月色深。鹏鴳逍遥俱自得，肯将踪迹论浮沉。
别次山馆中诸客
罗公升（宋代）

德星光照斗牛野，我亦沙鸥尾凤鸾。
聚首自怜我辈在，画眉莫与世人看。
正平幸作忘年好，灵运那知入社难。
明日回头别群玉，乱山何处兀孤鞍。
自口外回至密云道中车折轴遇雨
徐葆光（清代）

出山复入山，颠顿不知几。瘦马怯孱颜，两毂斗石齿。

脱险就夷旷，泥行钝亦喜。中轴忽摧折，轮转不逾咫。

劳薪不能言，事败悔方始。解轭就牛车，落日照行李。

驶雨截山来，抔云翻墨起。桥阻断虹边，路辨掣电里。

风吹只裯单，沾湿行未已。将经沧海身，平地已如此。
送刘羲仲检讨归南康
翁挺（宋代）

先生来东都，貌如林间鹤。闻名今见之，信难尘中著。

诸儒纷藏宝，人进已反却。眇然千载事，独与复商略。

斯人昔俊豪，世故熟斟酌。冥栖二十年，不为幽禅著。

秋风有所思，木落庐山脚。岂为菰莼念，亦负溪友约。

清霜动车轮，不复生四角。想见胸府间，天地泻寥廓。

平生杜陵老，妙处倚山阁。岁晚或相从，应分半岩壑。
寄陈仲麟
仇远（元代）

檇李城边送客船，梅花一别又三年。
清风朗月思元度，骏马名姬羡谪仙。
湖海倦游予白发，园林真乐子青毡。
楚生卜宅平生志，归日相从学力田。
鹊踏花翻 稻畦
陆进（清代）

秋水蒹葭，夕阳禾黍，一行雁字青天写。望来北陌南阡，紫粒红芒，低垂颖粟迎风亚。

白云堆里晚花香，黄茅屋外镰刀挂。䆉稏。蓦地鸬鹚飞下。

畦边唼呷呼儿打。不道天与丰盈，物宜咸若，何惜区区者。

不如酤酒乐西成，好齐物我忘虞诈。
朱文靖报称帖赞
岳珂（宋代）

劲而柔，端而遒。
奔八骥，回九牛。
功玉铉，名金瓯。
藏此书，识前修。
书屏风诗
大义公主（隋代）

盛衰等朝暮，世道若浮萍。
荣华实难守，池台终自平。
富贵今何在？空事写丹青。
杯酒恒无乐，弦歌讵有声。
余本皇家子，飘流入虏庭。
一朝睹成败，怀抱忽纵横。
古来共如此，非我独申名。
惟有明君曲，偏伤远嫁情。
酬寄右司李员外
罗隐（唐代）

当年忆见桂枝春，自此清途未四旬。左省望高推健笔，

右曹官重得名人。闲摛丽藻嫌秋兴，静猎遗编笑过秦。

犹把随和向泥滓，应怜疏散任天真。
赠灵岩元长老 其一
陈一向（宋代）

杖锡池边六月寒，一泓泉鉴漱琅玕。直疑夜半天风起，吹落仙人沆瀣盘。
谢松冈侄惠诗
薛嵎（宋代）

韦布名犹盛，诗书不负人。
每过临水宅，长想钓鱼身。
思苦诗难和，岁寒交始真。
乃翁怜病久，余病复兼贫。
和子发
蔡襄（宋代）

空梁诗板岁年多，唯有秋虫占作窠。
闻道故人时拂拭，此生无奈旧情何。
感春十三首 其十三
张耒（宋代）

沉阴涉春仲，积潦断行迹。浮云起南山，商羊未休息。

壅涸无宿滞，芬芳有新摘。灯明休间齐，鸟静山霭夕。

浊醪足斟酌，野杞柔可食。瑶簪脱雏笋，玉缕剸肥鲫。

冥怀默有契，玩理方自得。庶几达人风，持用慰寂默。
蛩吟得时字
史浩（宋代）

虫唯蜻蛚类，近渐实知时。露重哦寒晓，更深揽夜思。

堂中讥晋什，床下诵幽诗。唧唧俱成咏，何曾撚断髭。
踏莎行（寄远）
郭应祥（宋代）

一撮精神，百般体态。兰心蕙性谁能赛。霎时不见早思量，许多日子如何睚。

我已安排，你须宁耐。看看重了鸳鸯债。此生永愿不分飞，傍人一任胡瞋怪。
县圃白莲
萧立之（宋代）

四柱茅亭秋一间，砻冰琢玉照乾坤。香分韩寿春衫味，花带苌弘冷袖痕。

奔月蜕馀仙去骨，凌波招得别来魂。今宵睡足敲窗雨，家在西湖水满门。
观星台
潘果（清代）

太虚茫茫星吐精，仰观何托观群星。三垣高居列宿拱，七曜以次升天庭。

观星之台自此筑，古器森立交峥嵘。吐吞日月孕精气，异采焕发坚光凝。

夏官历历亲示我，法象粗得知其名。浑天最古位居右，西洋测景开皇清。

日躔月次分杪忽，相风高尺晴空横。忆从虞后在玉衡，子来继咏灵台成。

狂秦乱纪失遗法，汉更七帝铜仪兴。递相精核迄元代，人巧上与天工并。

真收万象入指掌，岂比露盘承六茎。缘何末造不能守，往来再徙归燕京。

昔闻王孙论九鼎，虽小亦重大或轻。铸金象物尊尚尔，况为于穆图真形。

何以守之德是凭，惟皇得一符清宁。
济叔润之兄弟见送出小渡
彭汝砺（宋代）

欲寄穷通逐水沤，共君歌舞醉新秋。诗辞可爱题黄叶，别意难忘寄绿洲。

雨过微风催去棹，夜凉明月满归舟。又随天外一飞鹄，可羡波前双白鸥。
陨星石
秦观（宋代）

萧然古丘上，有石传陨星。
胡为霄汉间，坠地成此精。
虽有坚白姿，块然谁汝灵。
犬眼牛砺角，终日蒙膻腥。
畴昔同列者，到今司赏刑。
森然事芒角，次第罗空青。
俛仰一气中，万化无常经。
安知风云会，不复归青冥。
溪东岑望天都山
朱景玄（唐代）

目望浮山丘，梯云上东岑。群峰争入冥，巉巉生太阴。

昔贤此升仙，结构穷耸深。未晓日先照，当昼色半沉。

风泉雪霜飞，云树琼玉林。大道非闭隔，无路不可寻。

窥镜澄夙虑，望坛起敬心。一从呼子安，永绝金玉音。
寻赵安道旧居赵与予为昭武隔政交承窗前种竹
王洋（宋代）

曾忆山城政在前，人传遗事总依然。
重逢兰若棲迟处，只有窗前竹似贤。
曹仁宪谨荣寿又 其二
林玉文（清代）

崧岳降神宰此间，仁心仁闻播乡关。椿萱长茂祥麟毓，兰桂腾芳瑞凤还。

酒饮黄花倾北海，庭盈赤舄颂南山。有功文教铭钟鼎，万古英贤共仰攀。
花心动·碧藓封枝
高观国（宋代）

碧藓封枝，点寒英、疏疏玉清冰洁。梦忆旧家，春与新恩，曾映寿阳妆额。绿裙青袂南邻伴，应怪我、精神都别。恨衰晚、春风意思，顿成羞怯。犹念横斜性格。恼和靖吟魂，自来清绝。斜傍劲松，偷倚修篁，总是岁寒相识。绿阴结子当时意，到如今、芳心消歇。小桥夜，清愁倦陪澹月。
和许侍郎游昆明池
李百药（唐代）

神池望不极，沧波接远天。仪星似河汉，落景类虞泉。

年深平馆似，道泰偃戈船。差池下凫雁，掩映生云烟。

浪花开已合，风文直且连。税马金堤外，横舟石岸前。

羽觞倾绿蚁，飞日落红鲜。积水浮深智，明珠曜雅篇。

大鲸方远击，沉灰独未然。知君啸俦侣，短翮徒联翩。
游安乐道院
李流谦（宋代）

美璞出丛阜，径寸藏尺水。
堂堂大导师，钟灵此其地。
荒坑名老君，故老说遗事。
仙佛势不敌，北面昔所试。
烟云龙蛇窟，风雨鬼神会。
珍重住山人，净观惬幽邃。
半偈起冥晦，径欲裂冠袂。
同行一微囅，落日姑整辔。
在家固出家，象服何必异。
君看童其颠，已落第二义。
藏冰井
杨备（宋代）

尤喜凌人职未隳，闭藏出纳示箴规。
战兢国步艰难者，常似临深履薄时。
携酒就陈安国隐居小酌
郭祥正（宋代）

家住逍遥国，门无车马音。十分消睡茗，一寸已灰心。

春去花应尽，潮生岸恐沉。径须携饮具，来傍荔支阴。
吴门有怀钱塘何彦时仙尉 其二
释道潜（宋代）

英游阁前官柳行，柔枝袅袅弄鹅黄。多情春色还依旧，独有离人天一方。
挽鲍监镇
沈说（宋代）

一纸辟书驰，华年发轫时。
排云何不到，殒露遽如斯。
幼子不知父，偏亲反哭儿。
有书来谒些，忍泪看埋碑。
糖多令
刘辰翁（宋代）

风露小瀛洲。斜河倒海流。人间尘、不到琼楼。错向五陵陵上望，几回月、几回秋。

落日太湖头。垂虹今是不。醉尊前、往往成愁。便有扁舟西子在，无汗漫、与君游。
玉蝴蝶 当年
黄永（清代）

记得当年此夜，读书初倦，小阁知秋。随意画栏小饮，月挂新钩。

喜新词、绣香题集，耽佳话、箫凤名楼。最风流，小鬟低报，暖熨香裯。

绸缪。离披斜倚，玉山无力，欲去还愁。戏问檀郎，醉乡何处觅温柔。

暗香迷、花间蝴蝶，清露滴、梦里蜉蝣。尽迟留，三更梧雨，一枕飕飗。
观穑
韦骧（宋代）

霜风卷叶度高楼，楼上萧然对晚秋。坐看野人收𥝧稏，相将晚室在田畴。

赴晴汲汲如防寇，望岁区区已见酬。遗秉多忘歌笑去，乃心应亦傲轻裘。
赠胡开府
皇甫汸（明代）

平戎今代推司马，屡奏飞书达汉家。雪后三军蒙挟纩，月明千里听吹笳。

周瑜旌节屯江左，王浚楼船出海涯。闻道西湖罢歌舞，春来依旧见繁华。
无夜二绝
郑刚中（宋代）

春风灯火倾城醉，明月花枝满地寒。
不是陇头新麦绿，田夫未肯远来看。
上元夕即景
弘历（清代）

帝城三五景韶妍，即景翻教情惘然。佳节风光思往岁，御园烟火待明年。

牵愁椒殿徒珠缀，献寿萱庭自绮筵。捧爵退阶刚月上，玉轮好在故团圆。
登军山用徐澹庐韵
周曾锦（清代）

平生爱山游，腰脚不遑惜。朅来登车峰，一揽江天碧。

山中猿与鹤，大半隶仙籍。老树拱揖人，飞花笑迎客。

槛泉一何清，瀹茗吸云液。一坐憺忘归，千岩黯将夕。

惊风振天末，落日逗云隙。回首望城闉，人间何役役。

行当谢尘劳，归隐就泉石。君看冥冥鸿，没影寥天一。
偈颂六十八首
释法薰（宋代）

德山棒头短，临济喝声低。
不伤物义句，赵州东院西。
试诸葛生笔因书所怀寄诸弟 其一
彭汝砺（宋代）

腊雪催寒尽，春风送暖微。浪为青绶系，愁望白云飞。

尘事朝朝在，乡心夜夜归。岁时如故国，忆戏老莱衣。
蒙亭
王安石（宋代）

隐者委所逢，在物无不足。
山林与城市，语道归一毂。
诗人论巨细，此指尚局束。
颇知区区者，自屏忍所欲。
孰识古之人，超然遗耳目。
岂於喧与静，趣舍有偏独。
命亭今何为，似乃畏惊俗。
至意不标揭，小名聊自属。
夏风檐楹寒，冬雪窗户燠。
春樊乱梅柳，秋径深松菊。
壶觞日笑傲，裙屣相追逐。
此乐已难言，持琴作新曲。
夜集王元美宅赋得弄玉吹箫障子
谢榛（明代）

垂老疏狂燕赵客，今宵雅集王郎宅。堂开屏障出丹青，杂花抱石烟冥冥。

中有仙匹为谁子，云是秦娥及箫史。秦王昔日起高楼，帘捲曲栏人并倚。

咸阳城头悬月明，玉箫吹作凤凰声。忽令千树秋风生，又令百鸟翻然惊。

太空袅袅清不绝，声落万里丹山穴。坐揽德辉下宫墙，并乘彩翼凌穹苍。

直上清都朝紫皇，俯视九州尘茫茫。神游元气几千载，因之驱石填东海。

祖龙驾归多鲍鱼，浮云一散河山在。二仙缥缈不可知，吴歌且复挥金卮。

他日功成鹤书至，拂衣莫负蓬莱期。
句 其十九
释惠崇（宋代）

卷幔来风远，移床得月多。
时宰生日诗三十绝 其十
周紫芝（宋代）

天禄初成幸翠华，隆儒恩意日尤加。只应东壁图书府，便是瀛洲学士家。
野鹰来歌
赵文（宋代）

野鹰来，高台下。
天寒鸟死狐兔伏，枯梢啄雪何为者。
宜城有酒煦尔寒，格高鞲暖肉不乾，
终日臂尔夜宿安。野鹰来，
山中忍饥良独难。天阴日落雪模糊，
有虎有虎雄当涂，两猿不饱睨我雏。
鹰不来，将奈何。
伏读云台壁间秘阁郎中盘谷传丈题诗齿及贱名追怀曩昔不胜感涕辄次元韵呈诸同游计亦同此叹也
朱熹（宋代）

提携当日忝忘年，曾向瑕丘独请前。喜看玄云生素壁，恍疑后学厕先贤。

公游汗漫今何许，我病摧颓久自怜。只有空山无岁月，倚天寒木但苍然。
夜观汝溪二侄象棋四首
钱时（宋代）

覆雨翻云着一争，分明死地要求生。
如何自有转身路，苦向人间险处行。
钓鱼台
汪广洋（明代）

溜急沙堤险，张帆荡桨过。计程知远近，趋事恐蹉跎。

芦苇千层合，河流百折多。钓鱼台下客，空忆扣舷歌。
房兵曹胡马诗
杜甫（唐代）

胡马大宛名，锋棱瘦骨成。
竹批双耳峻，风入四蹄轻。
所向无空阔，真堪托死生。
骁腾有如此，万里可横行。
雪意二首 其一
唐庚（宋代）

睡眼拭朦胧，开门雪正浓。客来迷旧径，虎过识新踪。

浦远浑无鹤，林疏只有松。惜琴如不解，酒兴若为供。
登浴室院阁 其二
刘攽（宋代）

稍出红尘外，方知万象虚。林端辨远水，楼角怪行车。

灯续黄金像，香馀贝叶书。谁能捐世事，即地亦山居。
春晓东郊送客
陆游（宋代）

雨余气清润，迨我送客时。
翻翻车盖风，五里城东陂。
初旭敛花车，晨露流桐枝。
南山卷湿翠，更觉光景奇。
澄潭集鱼艇，村路亚酒旗。
欲归且复留，造物成吾诗。
赠奭山人
薛师石（宋代）

何人养道得如君，房接高楼半入云。
山地栽梅寒蕊瘦，瓦炉留火夜香熏。
看经寻义心逾静，默坐观身耳不闻。
莫道门前是廛市，须知喧寂此中分。
橄榄
叶茵（宋代）

落尽红盐子更青，余甘风韵未为珍。
从来独有茶知已，勘破生生一点仁。
句
刘筠（宋代）

崎岖一乘传，憔悴五羊皮。
茉莉轩二首 其一
王佐（汝学）（明代）

茉莉香中小小轩，历年三百尚依然。珠崖逐客才过海，南渡君臣已戴天。

磊落封章轰宇宙，凄凉遗墨化云烟。我怀千古中原恨，几度经行涕泗连。
如梦令 冬闺
范邃（清代）

冬尽园林如扫。此日梅花尚早。独坐也无聊，好个霜天清晓。

啼鸟。啼鸟。肠断半生梦杳。
颂古
释了悟（宋代）

试问钟声披七条，轻轻击著无明发。
买来餬饼是馒头，苦哉观世音菩萨。
赠张伯雨
无名僧（元代）

久闻方外有神仙，只住华阳古洞天。花径不曾缘客扫，石床今许借僧眠。

穿云去汲烧丹井，带雨来耕种玉田。一自茅君成道后，几人骑鹤下苍烟。
立春帖子 其六 皇帝阁
周必大（宋代）

景龙学士赋新诗，剪綵宫花插鬓归。何似未央深驻辇，教吟春日得春衣。
游西湖
苏辙（宋代）

闭门不出十年久，湖上重游一梦回。
行过闾阎争问讯，忽逢鱼鸟亦惊猜。
可怜举目非吾党，谁与开樽共一杯？
归去无言掩屏卧，古人时向梦中来。
山居杂诗九十首
曹勋（宋代）

陈梨甘若饴，雪梨脆而水。
二物浙左右，大颗擅甘脆。
秋热兼宿酒，啗之手不置。
虽非凤浊鹅，惠予亦多矣。
白露
章甫（宋代）

烈日照平野，狂风吹槁苗。
皇天无一雨，白露只明朝。
世路多艰险，人心恐动摇。
愁来唯有酒，聊以永今宵。
次韵元礼春怀十首
黄庭坚（宋代）

穿花蹴踏千秋索，挑菜嬉游二月晴。
已被风光催我老，懒随儿辈遶春城。
拟涉江采芙蓉
柯劭慧（清代）

采采芙蓉花，灼灼多佳色。日暮水层波，沈吟楚江侧。

兰蕙不时生，芳洲安可得。馨香难久留，念此远行客。
同公济冲晦宿灵隐夜晴
释契嵩（宋代）

不睡还烹北苑茶，寒灯落尽适未花。夜深雨过山形出，天静云空月色佳。

且喜僧窗晴似昼，莫论人世事如麻。况陪支许皆能赋，岂厌留诗在碧纱。
渡杨子江遇颠风和霍希文韵三首
袁说友（宋代）

危樯恰恰傍金山，风送船回势莫攀。
忘却波涛望金碧，无边阁上几层栏。
过同州遇雪赠毌清臣
张舜民（宋代）

左辅沙如水，长春柳未匀。
精神迎刺史，景物为行人。
羃轣梁山外，飘流洛水滨。
十年门下客，依旧困泥尘。
寄常山晋叟兄
苏泂（宋代）

行人有公论，知县得奇才。
祖世今衰矣，吾兄亦壮哉。
可能千里到，不破一朝来。
当日王猷兴，真成访戴回。
和曾竑父见招
曹勋（宋代）

使君邀我避炎蒸，好句先驰识故情。
长日流金虽可畏，小槽酿故得同倾。
耡荒喜已亲三径，作吏谁能更一行。
且与诗翁频啸咏，个中佳处绝将迎。
题萧照山水 其二 前峰小隐
舒岳祥（宋代）

林穷涧绝石崖倾，临水幽朋更欲登。拟共前峰成小隐，晓来云尽见高棱。
千顷山
吴珩（宋代）

千顷山中月，三黄顶上云。
相看无一语，今日喜逢君。
十二月七日病题四首
赵蕃（宋代）

酒亦不难止，无以寄吾兴。
纵然酒可止，诗恐不受命。
二者必相须，未易相负胜。
所以千载人，不能除此病。
夏日雨中
李覯（宋代）

一雨遂不止，我行当此穷。
蜀东天亦漏，尧后水犹洪。
大点有片重，密蒙无寸空。
晓唯壶箭觉，暖似炭炉通。
书笔提梅洗，征衣擘润烘。
帘间稀去燕，枕下即鸣虫。
竹粉千腰白，桃皮半颊红。
物华娇自衒，天意猛相攻。
酒退愁城外，吟兴愤涌中。
遣谁咨毕宿，留作旱时功。
送客
杨慎（明代）

合樽且醉花间，分襟易惨离筵。朝下东风紫陌，天涯落日青山。

美人明月相望，游子浮云独还。愁见河桥柳色，劳歌一曲阳关。
秦州杂诗二十首·其八
杜甫（唐代）

闻道寻源使，从天此路回。
牵牛去几许，宛马至今来。
一望幽燕隔，何时郡国开。
东征健儿尽，羌笛暮吹哀。
和陈泽民见寄三首
吴芾（宋代）

平生懒病苦难医，长为家山咏式微。
投老但思抛世网，非才安敢近天威。
不堪人事来如织，况复年华去若飞。
胸次万端谁与语，何时玉麈对君挥。
宇文沪州挽诗二首
魏了翁（宋代）

笃信宁违俗，质行非近名。
室无官烛泪，庖有甑法生。
吏不知厮卒。家毋役叟兵。
兹犹余事耳，彻底是真清。